เกมพนันสำคัญตลาดเงิน เฟดขึ้นดอกเบี้ยหรือไม่สัปดาห์นี้
โดย...ปารีณา พ่วงศิริ อัญชลี ซิงห์
19 ก.ย. 2559

โดย...ปารีณา พ่วงศิริ อัญชลี ซิงห์
สายงานธุรกิจตลาดทุน ธนาคารกสิกรไทยมองว่า เงินบาทจะเคลื่อนไหวในกรอบที่กว้างขึ้นอยู่ระหว่าง 34.70-35.10 ในสัปดาห์นี้ เนื่องจากมีปัจจัยสำคัญที่ตลาดจะจับตามองอย่างมากคือ การประชุมของธนาคารกลาง 2 ประเทศหลักในโลก ได้แก่ การประชุมของธนาคารกลางของสหรัฐ (เฟด) และญี่ปุ่น ในวันที่ 20-21 ก.ย. ในส่วนของสหรัฐ โดยหลังจากที่ตัวเลขในสัปดาห์ที่ผ่านมาอย่างยอดค้าปลีก และการผลิตภาคอุตสาหกรรมออกมาน้อยกว่าคาด ตลาดจึงเริ่มทบทวนว่าโอกาสการปรับขึ้นอัตราดอกเบี้ยในสัปดาห์นี้น้อยลง โดยล่าสุดโอกาสอยู่ที่เพียง 18% (ณ วันที่ 15 ก.ย.) เทียบกับช่วงปลายเดือน ส.ค. ที่เคยขึ้นไปสูงสุดที่ 42%
ทั้งนี้ มองว่าเฟดอาจยังไม่ปรับขึ้นอัตราดอกเบี้ย เนื่องจากยังมีการเลือกตั้งสหรัฐในเดือน พ.ย. เป็นความเสี่ยงสำคัญต่อเศรษฐกิจสหรัฐ รวมทั้งสัปดาห์นี้ธนาคารกลางของญี่ปุ่นจะประกาศผลการประเมินผลนโยบายการเงิน หลังจากที่การผ่อนคลายนโยบายการเงินแบบเชิงรุกจะไม่ได้ให้ประสิทธิผลตามที่ธนาคารต้องการ ตลาดจึงรอดูว่าธนาคารกลางจะเดินเกมต่อไปอย่างไร เพื่อป้องกันเศรษฐกิจญี่ปุ่นจากภาวะเงินฝืดและช่วยให้เศรษฐกิจฟื้นตัวไปมากกว่านี้
สำหรับในสัปดาห์ที่ผ่านมา ค่าเงินบาท เปิดตลาดที่ 34.88 และเคลื่อนไหวระหว่าง 34.76-34.99 ถือว่าทิศทางของการเคลื่อนไหวรายวันค่อนข้างผันผวน และเป็นไปตามคาดการณ์เรื่องการปรับขึ้นดอกเบี้ยของเฟด เนื่องจากในสัปดาห์นี้จะมีการประชุม FOMC รอบเดือน ก.ย. ซึ่งนักลงทุนบางส่วนเห็นโอกาสของการปรับขึ้นดอกเบี้ย ทำให้มีความระมัดระวังเป็นพิเศษ สำหรับประเด็นจากประเทศไทยเป็นการประชุมนโยบายการเงิน ซึ่งมติยังเป็นเอกฉันท์ให้คงดอกเบี้ยนโยบายของไทยเอาไว้ที่ 1.50% เช่นเดิม ทำให้ไม่ได้มีผลต่อการซื้อขายค่าเงินนัก
ทั้งนี้ แบงก์ชาติยังคงความเห็นเรื่องค่าเงินบาท โดยกล่าวว่าเงินบาทที่แข็งค่ามากเกินไปน่าจะไม่ส่งผลดีต่อการฟื้นตัวของเศรษฐกิจ แสดงให้เห็นว่าแบงก์ชาติยังคงเฝ้าระวังประเด็นนี้ หลังจากการประชุมรอบนี้ แบงก์ชาติได้เผยแพร่การประมาณการเศรษฐกิจรอบใหม่ ซึ่งให้มุมมองที่ดีขึ้น โดยคาดการณ์ว่าจีดีพีไทยในปี 2016 จะขยายตัวได้ดีกว่าคาด มาอยู่ที่ 3.2% (จากที่เคยมองที่ 3.1%) และในปี 2017 น่าจะทรงการขยายตัวที่ 3.2% สัปดาห์ที่ผ่านมา เงินบาทอ่อนค่าสุดรอบสัปดาห์ที่ 34.99 เนื่องจากมองว่าโอกาสขึ้นดอกเบี้ยในเดือน ก.ย. มีเพิ่มมากขึ้น ทั้งนี้นักลงทุนลดการคาดการณ์เรื่องการปรับขึ้นดอกเบี้ยของเฟดลงช่วงปลายสัปดาห์ ทำให้เห็นเงินบาทปรับแข็งค่าขึ้นมาอยู่ใกล้เคียงกับช่วงเปิดตลาดต้นสัปดาห์ ก่อนที่จะปิดตลาดที่ระดับ 34.87 
ค่าเงินเยนและเงินยูโรเคลื่อนไหวในกรอบแคบ ก่อนการประชุม FOMC ค่าเงินเยน เปิดตลาดที่ 102.67 และมีแนวโน้มแข็งค่าขึ้นระหว่างสัปดาห์ เนื่องจากนักลงทุนเพิ่มความกังวลเรื่องการทำนโยบายการเงินของญี่ปุ่นว่าอาจมีการทบทวนนโยบายบางอย่าง โดยเงินเยนแข็งค่าขึ้นมากที่สุดที่ 101.40 หลังจากแตะระดับอ่อนค่าสุดที่ 103.34 และปิดตลาดที่ 101.96 ส่วนค่าเงินยูโร เปิดตลาดที่ 1.123 มีการเคลื่อนไหวในกรอบแคบ หลังจากที่ธนาคารกลางมีมติไม่ได้เพิ่มการผ่อนคลาย การเคลื่อนไหวโดยรวมมีแรงขับเคลื่อนมาจากประเด็นจากสหรัฐเป็นสำคัญ และเคลื่อนอยู่ในช่วง 1.1200-1.1283 สำหรับช่วงท้ายสัปดาห์ ค่าเงินยูโรปิดตลาดที่ 1.1228